Beatissime pater. Nuper s. v. pro parte deuoti vestri Johannis Laurentij, presbiteri Aboensis diocesis, expositum fuit, quod ipsum eo quod olim cuidam Johanni, archidiacono Aboensi, cuius familiaris erat et ab eo mercedem seruiciorum suorum de impenso habere non poterat, certam pecuniarum summam furtiue recepit, episcopus Aboensis incarcerarj fecit et tandem eum a carceribus eductum a partibus illis perpetuo relegauit ac jurare compulit per vim et metum, quod certam religionem intraret, et quod postmodum jdem Johannes ad Romanam curiam accedens huiusmodi juramento astrictus se fecit ad sacerdocium promouerj, super quibus etiam a juramento et voto religionis a s. v. graciam absolucionis et dispensacionem obtinuit, prout in quadam supplicacione per e. s. v. signata lacius continetur. Cum autem, pater sancte, omissum fuit per inaduertenciam, quod dictus Johannes predictas pecunias de sacristia ecclesie Aboensis, sine [tamen] omni effractione, recepit sacrilegium committendo, timeatque dictam sibi factam graciam ea propter de surrepcione posse impugnarj, supplicat igitur s. v. dictus Johannes, quatenus sibi obstare non debeat, sed quod litteras super dicta gracia conficiendas expediri mandare dignemini eciam cum expressione huiusmodj sacrilegij et alias, prout in dicta originali supplicacione continetur. – Fiat. O. Datum Rome apud Sanctos apostolos nonis septembris anno octauo.